Document ID: 32015R0138

NÕUKOGU MÄÄRUS (EL) 2015/138,
29. jaanuar 2015,
millega muudetakse määrust (EL) nr 208/2014 teatavate isikute, üksuste ja asutuste vastu suunatud piiravate meetmete kohta seoses olukorraga Ukrainas
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 215,
võttes arvesse nõukogu 5. märtsi 2014. aasta otsust 2014/119/ÜVJP teatavate isikute, üksuste ja asutuste vastu suunatud piiravate meetmete kohta seoses olukorraga Ukrainas (1),
võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut
ning arvestades järgmist:
(1)
Nõukogu määrusega (EL) nr 208/2014 (2) jõustatakse teatavad otsuses 2014/119/ÜVJP sätestatud meetmed ning sätestatakse Ukraina riigivara seadusevastase omastamise eest vastutavatena tuvastatud teatavate isikute ja Ukrainas inimõiguste rikkumise eest vastutavate isikute ning nendega seotud füüsiliste või juriidiliste isikute, üksuste või asutuste rahaliste vahendite ja majandusressursside külmutamine.
(2)
Nõukogu võttis 29. jaanuaril 2015 vastu otsuse (ÜVJP) 2015/143 (3), millega muudetakse otsust 2014/119/ÜVJP ning selgitatakse kriteeriume, mille alusel külmutatakse Ukraina riigivara seadusevastase omastamise eest vastutavatena tuvastatud isikute rahalised vahendid.
(3)
Kõnealune muudatus kuulub Euroopa Liidu toimimise lepingu reguleerimisalasse ja seepärast on selle rakendamiseks vaja liidu tasandi õigusakti, eelkõige tagamaks, et kõik liikmesriigid kohaldaksid meedet ühetaoliselt. Määrust (EL) nr 208/2014 tuleks seetõttu vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 208/2014 artiklile 3 lisatakse järgmine lõige:
„1a Lõike 1 kohaldamise eesmärgil kuuluvad Ukraina riigivara seadusevastase omastamise eest vastutavatena tuvastatud isikute hulka isikud, kelle suhtes Ukraina ametiasutused on algatanud uurimise seoses järgmisega:
a)
Ukraina avaliku sektori vahendite või vara seadusevastane omastamine või sellele kaasaaitamine või
b)
ametiseisundi kuritarvitamine avaliku võimu kandjana eesmärgiga saavutada põhjendamatu eelis endale või kolmandale isikule ja põhjustades sellega Ukraina avaliku sektori vahendite või vara vähenemise või sellele tegevusele kaasaaitamine.”
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. jaanuar 2015

Labels: 18
2
5
11